Virallinen lehti nro C 013 , 18/01/1999 s. 0015



KIRJALLINEN KYSYMYS E-1052/98 esittäjä(t): Jens-Peter Bonde (I-EDN) komissiolle (6. huhtikuuta 1998) Aihe: Rajavalvonnan poistaminen ja poikkeukset Miten 14 artikla ja 62 artikla on ymmärrettävä suhteessa toisiinsa, ja miten Schengenin sopimuksessa esitetty rajavalvonnan poistamisaikataulu vaikuttaa suhteessa 14 ja 62 artiklaan? Miten tanskalainen poikkeus 14 artiklasta eroaa brittiläisestä ja irlantilaisesta poikkeuksesta? Onko Tanskalla poikkeuksia myös rajavalvonnan poistamista koskevasta määräyksestä? Kattaako 14 artiklasta tehtävä poikkeus myös Tanskan kuningaskunnan? Komission jäsenen Mario Montinkomission puolesta antama täydentävä vastaus (28. heinäkuuta 1998) EY:n perustamissopimuksen 7 a artikla (josta tulee artikla 14 Amsterdamin sopimuksen tullessa voimaan) koskee sisämarkkinoiden toteuttamista, ja kaikkia kansallisuuksia edustaviin matkustajiin kohdistuvien tarkastusten poistamista sisärajoilla viimeistään 31. joulukuuta 1992. Koska matkustajiin kohdistuvia tarkastuksia sisärajoilla ei voida poistaa EY:n perustamissopimuksen perusteella, Amsterdamin sopimuksella tehdään tarkistuksia asianmukaisiin sopimuksiin. Tällaisia tarkistuksia ovat Euroopan unionista tehdyn sopimuksen osastoon VI kuuluvien alojen yhteisöllistäminen, Euroopan unionista tehdyn sopimuksen osastossa VI tarkoitettujen menettelyjen parantaminen, pöytäkirja, jolla Schengenin säännöstö sisällytetään osaksi Euroopan unionia, sekä Yhdistyneen kuningaskunnan, Irlannin ja Tanskan erityisasemat. EY:n perustamissopimuksen uudessa 61 ja 62 artiklassa vahvistetaan, että tavoitteena on matkustajiin kohdistuvien tarkastusten poistaminen sisärajoilla, esitetään yksityiskohtainen luettelo liitännäistoimenpiteistä, jotka on toteutettava samaan aikaan kun matkustajiin kohdistuvat tarkastukset poistetaan, ja määritellään uusi aikataulu. Neuvosto päättää tässä mainituista toimenpiteistä viiden vuoden kuluessa siitä, kun Amsterdamin sopimus tulee voimaan. Pöytäkirja eräiden Yhdistyneeseen kuningaskuntaan ja Irlantiin liittyvien EY:n perustamissopimuksen 7 a artiklan tiettyjen kohtien soveltamisesta sallii kaikkien jäsenvaltioiden jatkaa matkustajien tarkastuksia Yhdistyneen kuningaskunnan ja Irlannin sekä kaikkien muiden jäsenvaltioiden välillä. Tanskasta tehdyssä pöytäkirjassa ei ole vastaavia määräyksiä. Vaikka Tanska ei osallistu kyseisen pöytäkirjan mukaisesti EY:n perustamissopimuksen uuden IV osaston (johon 61 ja 62 artikla sisältyvät) mukaisiin toimiin, Tanskan odotetaan kuitenkin päättävän, saattaako se neuvoston päätöksen ehdotuksesta tai aloitteesta, joka koskee Schengenin säännöstön kehittämistä mainitun IV osaston määräysten soveltamiseksi, osaksi kansallista lainsäädäntöään, kuuden kuukauden kuluessa siitä, kun neuvosto on päätöksen tehnyt. Oli Tanskan päätös tästä EY:n perustamissopimuksen uudesta IV osastosta mikä tahansa, Tanska on joka tapauksessa sitoutunut poistamaan matkustajiin kohdistuvat tarkastukset sisärajoilla, koska se on sitoutunut Schengenin sopimuksiin, joiden säännöstö sisällytetään osaksi unionia. Neuvosto päättää, milloin Schengenin säännöstö tulee voimaan Tanskassa Schengenin säännöstön sisällyttämisestä osaksi Euroopan unionia koskevan pöytäkirjan 2 artiklan 2 kohdan mukaisesti.